32002R0780
L 123/32
JURNALUL OFÍCIAL AL UNIUNII EUROPENE
REGULAMENTUL (CE) NR. 780/2002 AL COMISIEI
din 8 mai 2002
de modificare a Regulamentului (CE) nr. 3063/93 privind normele de aplicare a Regulamentului (CEE) nr. 2019/93 al Consiliului în ceea ce privește regimul de ajutor pentru producția de miere de calitate specifică
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2019/93 al Consiliului din 19 iulie 1993 privind măsurile specifice referitoare la anumite produse agricole pentru insulele mici din Marea Egee (1), astfel cum a fost modificat ultima dată de Regulamentul (CE) nr. 442/2002 (2), în special articolul 12 alineatul (3),
întrucât:
(1)
Regulamentul (CEE) nr. 2019/93 a stabilit pentru insulele mici din Marea Egee un regim de ajutor pentru stupi pentru producția de miere de calitate specifică. Întrucât articolul 12 din respectivul regulament, modificat de Regulamentul (CE) nr. 442/2002, se referă de acum încolo la „asociațiile de producători”, trebuie să se adapteze în consecință terminologia utilizată în Regulamentul (CE) nr. 3063/93 al Comisiei (3).
(2)
Pentru a actualiza Regulamentul (CE) nr. 3063/93, trebuie eliminate derogările pentru anul 1993 în ceea ce privește datele de solicitare și de plată a ajutorului, datele pentru comunicarea către Comisie a informațiilor privind ajutoarele acordate, precum și procentajul cererilor de ajutor verificate la fața locului. De asemenea, trebuie eliminată trimiterea la cursul de schimb agricol.
(3)
Prin urmare, Regulamentul (CE) nr. 3063/93 trebuie modificat în consecință.
(4)
Măsurile prevăzute în prezentul regulament sunt conforme cu avizul Comitetului de gestionare a cărnii de pasăre și a ouălor,
ADOPTĂ PREZENTUL REGULAMENT:
Articolul 1
Regulamentul (CE) nr. 3063/93 se modifică după cum urmează:
1.
Articolul 1 se înlocuiește cu următorul text:
„Articolul 1
Ajutorul pentru producția de miere de calitate specifică pentru insulele mici din Marea Egee, care conține o mare parte de miere de cimbru, se acordă asociațiilor de apicultori recunoscute de autoritățile competente care dezvoltă programe anuale de inițiative destinate ameliorării condițiilor de comercializare și promovării mierii de calitate.”
2.
La articolul 2 alineatul (2), prima teză se înlocuiește cu următorul text:
„Programele se supun aprobării autorității elene de către asociațiile de apicultori.”
3.
Articolul 3 se modifică după cum urmează:
(a)
la alineatul (1), al doilea paragraf se elimină;
(b)
la alineatul (2), prima liniuță se înlocuiește cu următorul text:
„-
numele și adresa asociațiilor de apicultori sau numele și adresa apicultorului;”.
4.
La articolul 4, al doilea paragraf se elimină.
5.
Articolul 5 se modifică după cum urmează:
(a)
la primul paragraf, prima și a doua liniuță se înlocuiesc cu următorul text:
„-
numărul asociațiilor de apicultori și numărul de apicultori individuali care au prezentat o cerere de ajutor;
-
numărul de stupi pentru care s-a solicitat și acordat ajutorul, pe de o parte, de asociațiile de apicultori, pe de altă parte, de apicultori;”;
(b)
al doilea paragraf se elimină.
6.
La articolul 6 alineatul (2) primul paragraf, a doua teză se elimină.
7.
Articolul 8 se elimină.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 mai 2002.